מורגן פרימן

מורגן פרימן (באנגלית: Morgan Freeman; נולד ב-1 ביוני 1937) הוא שחקן ובמאי קולנוע אמריקאי זוכה פרס אוסקר, פרס גלובוס הזהב ופרס גילדת שחקני המסך.

ביוגרפיה 
פרימן נולד בממפיס שבטנסי למשפחה אפרו-אמריקאית. אביו (שעל שמו הוא נקרא) היה ספר ואמו מנקה. בילדותו עברה משפחתו מספר מקומות מגורים, ביניהם גרינווד, מיסיסיפי וגארי, אינדיאנה, עד שהשתקעה לבסוף בשיקגו שבאילינוי. בגיל 12 זכה בתחרות דרמה, ואף הופיע בתוכנית רדיו מקומית בזמן לימודיו בתיכון. עם סיום לימודי התיכון, הוצעה לו מלגת דרמה באוניברסיטה המקומית, אך הוא סירב לה והתגייס לחיל האוויר האמריקני בתור טכנאי מכ"ם.

בתחילת שנות ה-60 פרימן גר לבדו בלוס אנג'לס ועבד כפקיד באוניברסיטה המקומית, בניו יורק שם עבד כרקדן, ובסן פרנסיסקו היה חבר במקהלת האופרה.

מ-1965 החל להופיע בהצגות קטנות ובמספר הצגות אוף ברודוויי, וב-1968 הופיע בהצגה "הלו, דולי!" בברודוויי.

ב-1971 הופיע לראשונה בסרט שלא זכה להצלחה רבה. הגעתו הראשונית לתודעת רבים נזקפת בעיקר להופעותיו בשתי סדרות של רשת PBS: "החברה האלקטרונית" (תוכנית לילדים) ואופרת הסבון "עולם אחר". השתיים צולמו במהלך שנות ה-70.

בשנות ה-80 החל לפתח את הקריירה הקולנועית שלו, והופיע בתחילה בסרט ברובייקר לצדו של רוברט רדפורד. בהמשך העשור הופיע במספר סרטים מוכרים, בהם הסרט "חוכמת רחוב" (1987), שעליו היה מועמד לפרס אוסקר לשחקן המשנה הטוב ביותר. שנתיים לאחר מכן הופיע בסרט "הנהג של מיס דייזי" (1989), שעל תפקידו בו היה מועמד לפרס אוסקר לשחקן הטוב ביותר, ובסרט המלחמה גלורי (1989). היה מועמד לאוסקר בשלישית ב-1994 על תפקידו ב"חומות של תקווה". שנה לאחר מכן שיחק בסרט "שבעה חטאים" לצדו של בראד פיט. המשך העשור היה מוצלח עבורו, אך ללא פרסים או מועמדויות עבור אף תפקיד.

ב-2003 שיחק בסרט "ברוס הגדול מכולם" ובנוסף קיבל פרס מפעל חיים עבור תרומתו לקולנוע. שנה לאחר מכן זכה בפרס אוסקר לשחקן המשנה על תפקידו בסרט "מיליון דולר בייבי". בשנת 2006 שיחק בדרמה הרומנטית "עד 10 פריטים" לצידה של פאס וגה. ב-2007 שיחק פרימן את אלוהים בסרט הקומדיה, בעל התקציב הגבוה ביותר אי פעם, "מבול של צרות".

ב-2008 יצא הסרט "מתים על החיים" (בו כיכב פרימן לצד השחקן ג'ק ניקולסון), שבו שיחק חולה סופני, היוצא להגשים את משאלות ליבו בטרם ילך לעולמו. באותה שנה שיחק גם בסרט "האביר האפל", מסדרת סרטי באטמן. ב-2010 כיכב ואף היה שותף להפקת הסרט "אינוויקטוס", בבימויו של קלינט איסטווד המתאר את חודשי שלטונו הראשונים של נלסון מנדלה בדרום אפריקה.

בשנת 2016 שיחק בגרסה מחודשת לדרמה ההיסטורית "בן חור" בבימויו של טימור בקממבטוב ובכיכובם של ג'ק יוסטון, טובי קבל ואיילת זורר. בשנת 2016 הוא כיכב בתוכנית הדוקו "הסיפור של אלוהים" בערוץ נשיונל ג'יאוגרפיק. כמה מצילומיו נערכו, בין השאר, בירושלים. תמונות שהעלה באפריל אותה שנה, לעמוד הפייסבוק שלו תחת התיוג "ירושלים, ישראל", גררו מחאות ואיומים מצד אנטי-ישראליים עקב שיוך עיר הבירה למדינת ישראל, ותמיכה בשיוך מצד פרו-ישראלים. כעבור יממה אחת הוא נכנע ללחץ והסיר את המילה "ישראל" מהתיוג והשאיר רק "ירושלים".

ב-2017 זכה בפרס גילדת שחקני המסך על מפעל חיים. במאי 2018 פורסמו נגד פרימן טענות בדבר הטרדה מינית והתנהגות בלתי הולמת כלפי שמונה נשים. פרימן התכחש לדברים ואף דרש התנצלות פומבית מרשת CNN על הדברים.

החל מראשית 2019, מככב פרימן בפרסומות של חברת המזגנים "תדיראן".בשנת 2021 השתתף בסרט "שומר הראש ואשתו של המתנקש".

ב-29 בספטמבר 2023 יצא הסרט "" בו הוא מככב לצד ג'וש האצ'רסון. באותה שנה הוא התחיל לקריין בסדרה "החיים על פני האדמה".

חיים אישיים 
לפרימן שני ילדים מחוץ לנישואים.

פילמוגרפיה נבחרת

טלוויזיה 
 "רציחות הילדים באטלנטה" (1985)
 "סולוס" (2021)
 "הבריחות הגדולות עם מורגן פרימן" (2021)
 "Special Ops: Lioness" (2023)
 "החיים על פני האדמה" (2023) - קריין

קישורים חיצוניים

  "חומות של תקוה: סרט שניצח את הקלישאות של עצמו": פודקאסט להאזנה של תוכנית הרדיו "פסטיבל כאן", בהגשת דני מוג'ה ויונתן גת

הערות שוליים 

אמנים שעל שמם כוכב לכת מינורי
שחקני קולנוע וטלוויזיה אמריקאים
זוכי אוסקר: שחקן המשנה הטוב
זוכי פרס גילדת שחקני המסך - שחקנים
קצינים וחוגרים בחיל האוויר של ארצות הברית
אישים שהונצחו בשדרת הכוכבים של הוליווד: קולנוע
זוכי פרס גלובוס הזהב: קולנוע: שחקן ראשי בקומדיה או בסרט מוזיקלי
זוכי פרס גלובוס הזהב: מפעל חיים
זוכי פרס גילדת שחקני המסך - מפעל חיים
זוכי פרס מרכז קנדי
אמריקאים שנולדו ב-1937
זוכי המדליה הלאומית לאמנויות
אישים זוכי פרסי איגוד מבקרי הקולנוע של לוס אנג'לס